Gandia avança en el procés de rehabilitació de 400 habitatges amb una inversió pròxima als 10 milions d?euros a través dels fons Next Generation
11 juliol 2025

## Gandia avança en el procés de rehabilitació de 400 habitatges amb una inversió pròxima als 10 milions d?euros a través dels fons Next Generation11 juliol 2025Última actualització: 11 juliol 2025

![](../gestion/img/adec62a508a42027ce65f8686a1d72f18cf845886a249a5b9e493b732aab0bdb.jpg)  
  

L’Ajuntament de Gandia avança decididament en el seu compromís amb la rehabilitació urbana mitjançant els fons europeus Next Generation. Una de les actuacions més destacades dins del **Programa Next Generation** és la rehabilitació integral de diversos edificis del **carrer Safor**, una intervenció valorada en prop de **4 milions d’euros**.

Aquesta actuació tanca el **Programa 1 del Pla de Barris**, que ha gestionat un total de **8,5 milions d’euros**, i s’enmarca dins del conjunt de projectes que permetran rehabilitar **400 habitatges** a tota la ciutat, millorant-ne l’eficiència energètica, l’accessibilitat i les condicions estructurals.

Els edificis del carrer Safor, construïts als anys 70, presentaven **greus deficiències estructurals i d’aïllament**, segons informes tècnics de la Conselleria. Les obres inclouen la instal·lació de **SATE (sistema d’aïllament tèrmic exterior)**, la substitució de calderes per **sistemes d’aerotèrmia**, la renovació de cobertes, forjats i la resta de problemes estruturals en l’edifici.

En la compareixença, també s’ha destacat l’especial interès s’ha tingut en resoldre el problema de les baixants i les xarxes d’aigua residual que han afectat als baixos d’este edifici en els ultims anys.

A causa de la importància econòmica i complexitat de l’actuació, no s’ha pogut incorporar en aquesta fase la millora de l’accesibilitat mitjançant la install.lació d’ascensors. No obstant això, l’Ajuntament de Gandia s’ha compromés en la redacció dels projectes d’obra per tal de presentar la proposta a les distinties línies de subvencions i ajudes públiques que pogueren convocar-se per a un futur.

El cap dels Serveis Jurídics d’Urbanisme i Habitatge, **Jorge Hervás**, ha explicat que “_les obres del carrer Safor ja estan en procés de licitació i l’adjudicació es preveu per a finals d’agost_”, remarcant que han de finalitzar-se abans del **30 de juny de 2026**, termini límit fixat per Europa per a l’execució dels fons. Aquesta intervenció **millorarà** **139** **habitatges i 8 baixos comercials**

Els **propietaris** aportaran entre **4.500 i 5.000 euros** per habitatge, i l’Ajuntament facilitarà el fraccionament dels pagaments per adaptar-se a la realitat econòmica de cada família.

El regidor d’Habitatge, **Salvador Gregori**, ha remarcat que “_el projecte del carrer Safor és una mostra clara de com els fons europeus poden transformar barris sencers, dignificant les condicions de vida de centenars de famílies i generant una ciutat més eficient, saludable i cohesionada_”.

Gregori ha agraït la implicació tècnica del Departament d’Urbanisme i ha destacat la capacitat de Gandia per gestionar amb èxit aquests programes. “A_ltres ciutats com Oliva o València han renunciat a aquests fons, mentre que a Gandia els estem convertint en realitat_”, ha afirmat.

Al mateix temps s’ha donat compte de l’estat d’execució dels altres projectes enmarcats en el Next Generation de la Ciutat. En aquest cas, les obres de rehabilitació de l’edifici de Ferroviaris avancen segons la programació prevista, mentres que les obres de Benicanena es troben en fase de licitació.

Finalment, ha alertat que no hi ha garanties de pròrroga dels fons Next Generation, i que cal actuar amb rapidesa per complir els terminis. “_El carrer Safor és només un exemple del que podem fer si ens posem a treballar amb serietat__, solvència_ _i ambició_”, ha conclòs.